Η αντιστρεπτική ράβδος συνδέει πρακτικά τις αναρτήσεις δύο τροχών στον ίδιο άξονα με το πλαίσιο του αυτοκινήτου. Στηρίζεται στο σασί με δυο αρθρώσεις (δακτυλίδια), μέσα στις οποίες μπορεί να περιστρέφεται ελεύθερα. Κάθε άκρο συνδέεται με μια ανάρτηση, ώστε σε κάθε στροφή η ανάρτηση που βρίσκεται στο εξωτερικό μέρος, πιέζεται προς τα επάνω, προκαλώντας έτσι μία ελαφρά στρέψη της αντιστρεπτικής ράβδου γύρω από τον εαυτό της, στην οποία προβάλλει αντίσταση. Η στρέψη αυτή επενεργεί και στο άλλο άκρο της ράβδου. Αυτό έχει ως συνέπεια, η ανάρτηση στον εσωτερικό τροχό να συμπιέζεται από αντίθετες δυνάμεις σε σχέση με αυτές που ασκούνται στην εξωτερική ανάρτηση, δηλαδή η εσωτερική ανάρτηση, αντίθετα με την εξωτερική, να πιέζεται προς τα κάτω. Με τον τρόπο αυτό, εξασφαλίζεται ότι ο εσωτερικός τροχός που έχει την τάση να σηκωθεί, θα συνεχίσει να πατάει στο έδαφος, ενώ παράλληλα περιορίζονται οι κλίσεις του αμαξώματος. Αλλά και στις εγκάρσιες ανωμαλίες των ευθειών, όπου και οι δύο τροχοί ανεβοκατεβαίνουν, ταυτόχρονα, η ράβδος, απλώς, ανεβοκατεβαίνει, ελεύθερα, μαζί τους, χωρίς να στρέφεται, συνεπώς, δεν επηρεάζει καθόλου τη σκληρότητα των αναρτήσεων. Μέσω της ράβδου Ζανφόρ, συνεπώς, επιτυγχάνεται καλή οδική συμπεριφορά στην είσοδο των στροφών, όπου το αμάξωμα αποκτά κλίση, χωρίς, από την άλλη πλευρά, να επηρεάζεται η άνεση του αυτοκινήτου όταν κινείται ευθεία.